*Ľubovecko – Pekľanský*

*Hlásnik*

*Číslo: 1/2017 Ročník : XV. 17.07.2017*

*Vážení občania Ľubovca a Ruských Pekľan!*

*Dovoľte nám informovať Vás o nových udalostiach v obci,*

*ktoré sa udiali počas I. polroka 2017*

K dnešnému dňu sa uskutočnili 2 riadne a 2 mimoriadne zasadnutia obecného zastupiteľstva:

* V jarných mesiacoch boli ukončené práce na výmene vodomerov všetkých odberateľov pitnej vody v obci, zároveň boli všetky vymenené vodomery zaplombované a následne s každým odberateľom podpísaná zmluva o dodávke pitnej vody z verejného vodovodu. Kto ešte nemá vymenený vodomer a podpísanú zmluvu nech to nahlási na obecnom úrade
* Boli kompletne prepracované všetky daňové priznania fyzických aj právnických osôb, zaevidované do nového programu elektronizácie územnej samosprávy
* Obecné zastupiteľstvo schválilo záverečný účet obce za rok 2016, výročnú správu aj celoročné hospodárenie bez výhrad, pričom obec k 31.12.2016 skončila s prebytkom hospodárenia
* V obci Ľubovec aj Ruské Pekľany sa kompletne zrekonštruovalo oplotenie na všetkých cintorínoch, vrátane vstupných brán a bráničiek
* Pokračujeme na oprave budovy Denného stacionára – na základe prieskumu trhu sme vybrali najvýhodnejšiu ponuku na opravu strechy, ktorá sa práve v týchto dňoch rekonštruuje
* V tomto roku monitorujeme účelnosť verejného osvetlenia v obciach Ľubovec aj Ruské Pekľany, hľadáme najvhodnejšie riešenie na výmenu alebo doplnenie svetiel pre lepšiu viditeľnosť a väčšiu bezpečnosť vo večerných hodinách
* Poslanci Obecného zastupiteľstva schválili finančný dar vo výške 3.000,- € na výmenu okien v chráme v Ruských Pekľanoch
* Naďalej pracujeme na Jednoduchých pozemkových úpravách na „Zadnej ceste“, pričom sú už vyznačené hranice obvodu, je schválený register pôvodného stavu a zverejnený návrh všeobecných zásad funkčného usporiadania územia pre projekt JPÚ – ďalšou fázou bude návrh nového usporiadania územia v obvode pozemkových úprav a príprava Zmluvy o budúcej zmluve so všetkými zainteresovanými vlastníkmi pozemkov
* Bola spracovaná žiadosť a projektová dokumentácia na získanie dotácie vo výške 30.000,- € na zhodnotenie objektu hasičskej zbrojnice
* V tomto roku boli znovuotvorené výzvy na Výstavbu chodníkov pre peších v obci a taktiež výzva na zníženie energetickej náročnosti budovy OcÚ, do ktorých sme sa samozrejme znova zapojili
* Obec uzatvorila zmluvu s Prešovským samosprávnym krajom, ktorej predmetom je prevod pozemkov pod plánovanou výstavbou chodníkov do vlastníctva obce – časť chodníkov bola prevedená do vlastníctva obce za sumu 1,- € ako dôvod hodný osobitného zreteľa a časť pozemkov výmenou za iné pozemky pod cestou v Ruských Pekľanoch

*USKUTOČNENÉ AKCIE*

1. **Výstava grafických obrazov –** v Dennom stacionári, kde ste sa mohli potešiť ručne maľovanými obrazmi p. Martina Bartka s motívom „Hudba vidieka“.
2. **III. ročník KOSENIE POD ČIERNOU HOROU a zároveň 4. kolo Slovenskej ligy v kosení ručnou kosou**– zišli sa tu milovníci kosenia a dobrej nálady. Medzi súťažiacimi boli aj deti, pričom prvé miesto v tejto kategórii získal náš **Miroslav Šoltis**. Každý si mohol pochutnať na tradičnom dobrom guľášiku ☺.
3. **Deň rodiny a 2. poľovnícky deň –** deti a žiaci ZŠ pripravili krásny kultúrny program, ktorý bol obohatený vystúpením detskej folklórnej skupiny „Bajerovčan“. Medzitým si prítomní mohli poobzerať rôzne trofeje miestnych poľovníkov. Pripravený bol guláš pre deti, aj dospelých, občerstvenie aj darček pre rodinu. Aj deti sa vyšantili pri rôznych súťažiach.
4. **Giro di Lubovec –** aj v tomto roku sa charitatívnou akciou pomohlo deťom s autizmom v Prešove – počasie nám prialo. Pre všetkých zaregistrovaných bolo pripravené občerstvenie, guláš a tombola. V tomto roku bola pripravená aj trasa pre deti, ktorá mala veľký úspech. Ďakujeme všetkým zúčastneným.
5. **Divadelné predstavenie –** ochotnícke divadlo Ochotníci predviedli v sále OcÚ predstavenie Jozefa Gregora Tajovského „Ženský zákon“ – prítomní občania sa mohli na chvíľu vrátiť do čias, kedy takéto predstavenia sa na dedinách hrávali pravidelne
6. **Požiarnická súťaž o putovný pohár obce Ľubovec a 6. kolo VHSL –** Ani tento rok nebol výnimkou a v nedeľu 8. júla sa v našej obci konala súťaž O putovný pohár obce Ľubovec, ktorej sa zúčastnilo 14 mužských a 6 ženských družstiev. Z víťazstva sa po roku opäť tešili muži **FireRacingSport (okres KS)** a vôbec po prvýkrát ženy **Fire Team STAR (okres KK).** Družstvo mužov Ľubovec obsadilo **4. miesto.** Ponúkli sme rôznorodé občerstvenie aj ovlaženie, počasie nám prialo, moderátor a DJ Maggi prispeli k super nálade.

**Naši hasiči**

DRUŽSTVO PLAMEŇ

Mladí hasiči sa 26. mája zúčastnili okresného kola hry plameň v Sedliciach, kde vo svojej kategórii pod vedením trénera Tomáša Bjalasa získali pekné *5. miesto*.

DRUŽSTVO MUŽOV

Dňa 28. mája sa konalo obvodové kolo súťaže v Suchej Doline pre okrsky Sedlice a Rokycany v disciplínach požiarny útok a štafeta 8x50m, kde družstvo mužov Ľubovec získalo *1. miesto* s celkovým časom 104,00 sek..

Výsledky vo Východoslovenskej hasičskej superlige

|  |  |  |
| --- | --- | --- |
| Súťaž | Poradie | Výsledný čas |
| 1. kolo v Komarove | 7. miesto | 15,81 sek. |
| 2. kolo v Hankovciach | 7. miesto | 16,22 sek |
| 3. kolo v Zlatom | 5. miesto | 14,89 sek. |
| 4. kolo v Košických Oľšanoch | 9. miesto | 15,47 sek |
| 5. kolo v Sveržove | 5. miesto | 15,22 sek. |
| 6. kolo v Ľubovci | 4. miesto | 15,61 sek |

|  |  |  |
| --- | --- | --- |
| Priebežné poradie po 6. kolách | | |
| 1 | Sveržov | 90 b. |
| 2 | Vyšná Voľa | 80 b. |
| 3 | Terňa | 79 b. |
| 4 | Hrabovec | 77 b. |
| 5 | FireRacingSport | 65 b. |
| 6 | Ľubovec | 64 b. |

ZÁSAHOVÁ ČINNOSŤ

DHZ Ľubovec je aj v tomto roku zaradené do projektu CRSaP HJ v SR v kategórii B, vďaka čomu bude môcť náš hasičský zbor čerpať finančnú dotáciu, z ktorej budú opäť zakúpené vecne zásahovéprostriedky.

‡ ‡ ‡ O Z N A M Y ‡ ‡ ‡

|  |
| --- |
| KTO SI EŠTE NESPLNIL SVOJE POVINNOSTI V OBLASTI   * ÚHRADY DANE Z NEHNUTEĽNOSTI * DANE ZA PSA * POPLATKU ZA KOMUNÁLNY ODPAD * PRÍPADNE POPLATKU ZA SPOTREBU VODY   *Žiadame Vás, aby ste si svoje podlžnosti postupne vyrovnali.* |


|  |
| --- |
| *Dňa 22. 07. 2017 sa*  *v Ruských Pekľanoch*  *uskutoční odpustová slávnosť bl. Pavla Petra Gojdiča.* |

*!!! Tohto roku si pripomíname 680. výročie*

*Prvej písomnej zmienky o vzniku obce Ľubovec !!!*

*1337...............................ROZKOTÚĽANÉ ZRNKÁ ........................................2017*

680. výročie

* Pri tejto príležitostí hľadáme ROZKOTÚĽANÉ ZRNKÁ - VÝNIMOČNÝCH ĽUDÍ !!!
* Kto pozná v rodine alebo má tip na niekoho, kto sa niečím preslávil ( v športe, v kultúre, v náboženstve, v umení alebo v niečom výnimočnom – letec, lekár, maliar, dobrovoľník), a má svoje korene (rodisko predkov) v obci Ľubovec alebo R. Pekľany?
* Chceli by sme vám týchto občanov prípadne rodiny pripomenúť a vrátiť spomienky a úspechy späť
* Preto vás prosíme o spoluprácu a čakáme na vaše návrhy do 10.08.2017
* Oslavy sa budú konať 9. 9. 2017 v sobotu
* 10,30 hod. svätá liturgia a sprievod ku obecnému úradu
* 14.00 hod. začne kultúrny program pred obecným úradom
  + - moderátor Jožo Pročko
    - hudobná skupina HRDZA
    - Olympic revival
    - ľudové skupiny a súbory
    - do rána nám budú v sále hrať *Šarišskí parobci*
    - ohňová show
    - tombola
    - súťaže, detské atrakcie, cukrová vata, tetovanie, kreslenie na tvár iné....

*Ponúkať vám budeme rôzne domáce zabíjačkové špeciality....*

Pozývame všetkých vás ako aj vašich rodinných príslušníkov a známych

z blízkeho aj vzdialenejšieho okolia mladších aj skôr narodených

Zbohom škola, škôlka milá, na prázdniny už je chvíľa...****

V šk. roku 2016/2017 navštevovalo našu základnú školu 14 žiakov a materskú školu 20 detí. Počas celého roka sme okrem plnenia cieľov podľa inovovaných školských vzdelávacích programov ***Otvorená škola*** v základnej škole a ***Poviem Ti tajomstvo, počúvaj...*** v materskej škole, organizovali rôzne náučné, ale hlavne zábavné posedenia, akcie či besedy ako napr. ***Zeleninová rozprávka a ovocná párty, Návšteva Diviačej obory na Cemjate, Úcta k starším, Mliečny deň, Šarkaniáda, Mikulášska čižmička, Vianočná akadémia, Snehuliaci Smiechuliaci, Voda - zdroj života, Liga proti rakovine, Deň Zeme, Návšteva stacionára a spoločné maľovanie veľkonočných kraslíc, Deň rodiny, Enviro deň, Školský výlet, spoločná opekačka a rôzne divadelné predstavenia***...

Žiakom aj deťom boli počas roka k dispozícii dva voľnočasové krúžky a to výtvarný a tanečný krúžok Základnej umeleckej školy Altamira. V základnej škole aj Literárny krúžok, cieľom ktorého bolo zvýšiť úroveň čitateľskej gramotnosti u žiakov a vybudovať či prehĺbiť pozitívny vzťah ku literatúre. Slávnostne sme ukončili školský rok 2016/2017 odovzdaním vysvedčení a dúfame, že každé dieťa dostalo odmenu, ktorú si zaslúžilo, lebo dosiahlo tie najlepšie výkony v rámci svojich možností.

Taktiež sme sa rozlúčili s našou tetou kuchárkou, Margitou Pravdovou, ktorá odišla do dôchodku. Počas 35-tich rokov teta varila nielen chutne, ale hlavne s láskou niekoľkým generáciám ľubovecko-pekľanských detí. Málokto sa môže popýšiť takým výkonom. Iste si spomenie väčšina z nás, že: „ Veru, veru, teta Gitka varila aj mne...“ Budú nám chýbať obľúbené špagety s kečupom a syrom, hovädzie mäsko v paradajkovej omáčke či palacinky s čokoládou...mňam! Tete Gitke za všetko ***ĎAKUJEME*** a želáme krásne a slnečné dni počas celej jesene životom, aby na „svoje detičky“ spomínala s láskou a úsmevom.

**A keďže dlho očakávané leto je tu, tak všetkým želáme krásne chvíle plné oddychu, relaxu a slnka, hudby, zábavy...a hor sa do hôr, či k moru!...**

veď sú P R Á Z D N I N Y...NAŠE PRÁZDNINY....JUPÍÍÍ

♥ J U B I L A N T I ♥

Justína DRÁBOVÁ Ruské Pekľany 30 oslávila 75 rokov

Jozef MAČIŠÁK Ľubovec 36 oslávil 75 rokov

Anna SVATOVÁ Ľubovec 87 oslávila 90 rokov

Jozef PROKOP Ľubovec 11 oslávil 70. rokov

*N A R O D I L I SA :)*

Andrej JUREK, Ruské Peklany 27 08.01.2017

Róbert HAVRILLA, Ľubovec 68 09.01.2017

Matej ŠTOFAN, Ľubovec 117 26.03.2017

Olívia SCHIFFEROVÁ, Ľubovec 21 22.05.2017

Šimon KOMLOŠ, Ľubovec 6 29.06.2017

|  |
| --- |
| ZOMRELI  Pavlína RABADOVÁ, Ľubovec 43 23. januára 2017  Štefan GAJDOŠ, Ľubovec 76 7. marca 2017  Imrich ŠEBEŠ, Ľubovec 18 28. mája 2017 |

----------------------------------------------------------------------------------------------------------------------------------

*OcÚ Ľubovec 103 , 082 42 tel.č. 051 / 7796235 e-mail* : obeclubovec@ocu.sk

*starostka obce Mgr. Jozefína Štofanová, mobil : 0907 999 412*